ปกติสารภาพตามตรงก่อนเลยว่าเป็นคนที่ไม่ค่อยชอบทานผักเท่าไหร่นัก ยิ่งสลัดนี่รอไปเถอะจะได้ตกถึงท้องเรา เพิ่งมาเริ่มทานไม่กี่ปีมานี่เอง ตอนรู้สึกตัวว่าอายุอานามตัวเองมากขึ้น 555 ร้านนี้เป็นอีกร้านในกาดธานินทร์ หน้ามหาวิทยาลัยราชภัฏเชียงใหม่ ซึ่งพี่หม่วย (soya) เคยแนะนำผมมา วันนี้นึกอยากจะลดอาหารเย็นซักหน่อยมุ่งตรงมาที่ร้านนี้เลย (หลังจากนั้นอดใจไม่ไหวซื้อของกินอีกเพียบ)

     กาดธานินทร์ตั้งอยู่แถวหน้า ม.ราชภัฏเชียงใหม่ หากออกมาจากคูเมือง เข้าถนนช้างเผือกก็ตรงมาเรื่อยๆ พอถึงแยกไฟแดงก่อนถึงหน้า ม. ก็ให้เลี้ยวซ้ายเข้าไปเลยครับ หรือถ้ามาจากฝั่งแยกข่วงสิงห์เข้าถนนช้างเผือก เลยรั้ว ม. ถึงแยกไฟแดงก็ให้เลี้ยวขวา ที่จอดรถค่อนข้างสะดวก แต่ช่วงเย็นๆ รถอาจจะเยอะนิด ร้านนี้อยู่ล็อคกลางๆ ด้านหน้าสุดเลย ลักษณะเป็นล็อคในตลาดสด ซึ่งร้านนี้ร้านเดียวล็อคยาวเลยครับ เฉพาะตู้วางผักต่างๆ ก็ปาเข้าไป 3 ล็อคแล้ว เหลือพื้นที่สำหรับวางน้ำสลัดและคิดเงินแค่นิดเดียว

     เครื่องสลัดร้านนี้มีเยอะจริงๆ ครับ ทั้งผักสด ผักต้ม ผลไม้ หรือจะเป็นจำพวกถั่วต่างๆ เลือกกม่ถูกเลยดีนะผมทานได้ไม่กี่อย่างเลยเลือกไม่ยาก ชอบอะไรตักใส่ถุงได้เลยครับ ทางร้านคิดขีดละ 10 บาท ส่วนน้ำสลัดก็มีมากมายจริงๆ ทานวันเดียวคงทานไม่หมดทุกอย่าง น้ำสลัดจะคิดถุงละ 8 บาทครับ

     สำหรับวันนี้หมดไป 44 บาท (น้ำสลัด 2 ถุง 16 บาท ผักสด 28 บาท) ดูเหมือนไม่เยอะนะ แต่อิ่มได้เหมือนกัน น้ำสลัดนี่ความจริงถุงเดียวน่าจะพอ ผักที่นี่สดครับ ข้าวโพดและมะเขือเทศหวานถูกใจมากๆ ส่วนน้ำสลัดวันนี้ผมเลือกเป็นน้ำสลัดญี่ปุ่น ใส่งามาหอมๆ รสชาติน้ำสลัด เปรี้ยว หวาน พอดี แต่ก็อยากให้เปรี้ยวอีกนิดจะดีครับ

     ด้านการบริการทางร้านนี้เค้าเน้นช่วยตัวเองอยู่แล้ว ขั้นตอนก็หยิบผัก ชั่งกิโล เลือกน้ำสลัด และคิดเงิน สะดวกเรามากๆ 

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (1,068)